[pic] | COMISIA EUROPEANĂ |

Bruxelles, 7.4.2011

COM(2011) 181 final

COMUNICARE A COMISIEI CĂTRE CONSILIU

privind cererea de prezentare a unei propuneri referitoare la schema de pensionare anticipată pentru funcționarii europeni

COMUNICARE A COMISIEI CĂTRE CONSILIU

privind cererea de prezentare a unei propuneri referitoare la schema de pensionare anticipată pentru funcționarii europeni

La 25 octombrie 2010, Consiliul a adoptat concluzii în care solicită Comisiei să prezinte, până la jumătatea anului 2011, o propunere legislativă de modificare a Statutului funcționarilor. Ar trebui ca propunerea fie să abroge articolul 9 alineatul (2) din anexa VIII la Statutul funcționarilor, fie să îl revizuiască pentru a ține seama de îngrijorările exprimate în concluziile Consiliului. În temeiul articolului 241 din TFUE, în cazul în care Comisia decide să nu prezinte nicio propunere, aceasta trebuie să comunice Consiliului motivele care au stat la baza deciziei sale.

Comisia dorește să reamintească Consiliului că, în 2004, a adoptat articolul 9 alineatul (2) din anexa VIII la Statutul funcționarilor ca instrument de gestionare a resurselor umane. Acesta a permis instituțiilor UE să renunțe la sistemul anterior al încetării raporturilor de muncă („dégagement”) și a facilitat recrutarea de personal din noile state membre (UE 10 și UE 2). Acesta făcea parte dintr-un pachet global negociat între Consiliu, Comisie și sindicate.

Comisia dorește să sublinieze faptul că raportul prezentat Consiliului conține cifre care corespund unei perspective pe termen scurt, astfel cum este prevăzut în Statutul funcționarilor. În același timp, Comisia nu vede motivele pe baza cărora Consiliul ar putea presupune că neutralitatea bugetară a schemei nu ar fi asigurată pe termen lung. Din 2004, astfel cum este prevăzut la articolul 1a alineatul (2) și articolul 1b din Statutul funcționarilor, toate instituțiile au aplicat în comun schema de pensionare anticipată. Acestea au procedat astfel numai în interesul serviciului și numai într-un număr limitat de cazuri. Această schemă a respectat limitele prevăzute la articolul 9 alineatul (2) din anexa VIII la Statutul funcționarilor, cu o excepție regretabilă, dar foarte limitată.

Comisia dorește să reamintească, de asemenea, Consiliului că, având în vedere circumstanțele specifice ulterioare extinderii, în ultimii ani s-a aplicat o rată anuală de 10 %. Nu sunt motive să se prevadă atingerea acestei rate maxime în fiecare an.

Articolul 9 alineatul (2) se adresează tuturor instituțiilor și toate instituțiile trebuie să gestioneze schema în comun. Comisia nu poate restricționa unilateral modul în care alte instituții își exercită competențele de autoritate împuternicită să facă numiri în ceea ce privește pensionarea anticipată. Cu toate acestea, în urma unei propuneri a Comisiei, instituțiile au acceptat să utilizeze marja de apreciere de care dispun în calitate de autorități împuternicite să facă numiri și să aplice, pentru 2010-2011, o rată de aproximativ 8 %. Aceasta ține cont de încheierea perioadei de tranziție pentru recrutarea de resortisanți UE-10, precum și de necesitatea constantă de recrutare de personal din statele membre UE-2.

Din rațiunile expuse mai sus, Comisia consideră, în acest stadiu, că nu există motive pentru revizuirea articolului 9 alineatul (2) din anexa VIII la Statutul funcționarilor. Cu toate acestea, Comisia va acorda atenția cuvenită îngrijorărilor exprimate de Consiliu atunci când va elabora o propunere de modificare a Statutului funcționarilor.